
«En ting er helt sikkert, og det er at dette villastrøket ser vakkert ut på overflaten, men er fullstendig råttent. Det, og det er penger å tjene her. Masse penger.»

Jenny Byhling


Dette har skjedd

Isak Molina og My Wall har fått et hemmelig oppdrag på Nattkullen, et skjærgårdssamfunn utenfor Norrtälje. Han fordi han har ligget med sjefen og et vitne. Hun fordi hun tviler på sine evner som etterforsker etter å ha gått for langt og utpekt feil person som gjerningsmann i en henlagt drapssak.

På Nattkullen har politiets personbeskyttelsesenhet plassert personer som av ulike grunner trenger beskyttelse. De er vitner, informanter og lignende, og alle bor i samme gate under falsk identitet.

Oppdraget til My og Isak er å sørge for at ingenting skjer med dem.

Etter å ha mislyktes med å beskytte objektene Lio og Katarina, som mystiske Bob og Bob deretter ryddet opp etter, havner de straks i trøbbel når et av de andre objektene blir truet. Jana Ivanova, en avhoppet russisk spion med en egen agenda om å finne sin mor, ble funnet av flere russiske agenter. Hun drepte alle sammen og tok med seg moren Alina til Nattkullen.

Utfordringene har kommet en etter en, og mens Isak nesten mistet varsleren Arne Moström under transporten til rettssaken mot ham, ble Katarina og Jörgen «NB» Karlsson myrdet ved den forlatte kirkeruinen i skogen øst for Nattkullen.

Og etter mordet på Anna Järhed skjønner postbudet Robin at det må være en seriemorder på frifot i Norrtälje-området. Hun bryter seg også inn i Iris Gyllenkrooks hus for å finne ut hva som kan ligge bak trusselbrevene, og der oppdager hun noen skumle ting i kjelleren.

Det tidligere gjengmedlemmet Ville Attila og kona Gloria har på mirakuløst vis kommet over en USB-pinne til en verdi av over 130 millioner kroner, men lykken blir kortvarig, for den forsvinner på merkelig vis. Gloria tror den er stjålet av den russiske spionen Jana, men blir overfalt mens hun bryter seg inn i huset hennes. Hun klarer å snakke seg ut av situasjonen, men blir tvunget til å innrømme hva hun var ute etter.

Mys kidnapper, Andy Miller, har blitt løslatt fra fengselet og klarte nesten å fange henne i Göteborg. Dette, sammen med det faktum at Abrahamson, som My har lest om på biblioteket, ser ut til å hjemsøke huset, gjør livet nærmest uutholdelig for begge. Men de har i det minste hverandre, og noen ganger merkes den gamle flammen som en gang fantes mellom dem.

Situasjonen blir ikke bedre av at My og Isak har oppdaget mikrofoner i Old Willow, noe som betyr at ikke bare politifolkene som bodde der før dem, sannsynligvis var avlyttet, men også de selv. En undersøkelse av avlyttingen viser også at overvåkeren befinner seg innenfor en radius på to hundre meter. Det betyr at det må være noen på Nattkullen.


1

Tre måneder tidligere

Da Jakob logger seg inn i systemet for overvåking av transaksjoner, ligger varselflaggene i kø, med person- og organisasjonsnummer. Jakob og de andre i avdelingen går gjennom dem én etter én. Det er en helt vanlig tirsdag for ham.

Han jobber som etterforsker i avdelingen for Anti money laundering, AML, og han elsker denne dritten. Han er som en digital politimann som leter etter svarte penger, og han er veldig flink. Sannsynligvis den beste i Sverige, kanskje til og med i Europa. Interpol har prøvd å få tak i ham, men Jakob har så langt nektet. Mest av hensyn til kona Ullis, som ikke vil flytte til Brussel fordi de snakker så rart der.

Jakob trives med å jobbe i Nordea. Han får gjøre noe han elsker. Jage skurkene, som pappa ville sagt. Pappa var politimann og ville at Jakob skulle følge i hans fotspor, og på en måte har Jakob gjort nettopp det. På sin egen måte og med en lønn som er seks ganger høyere.

Når han får et rødt flagg, er det som regel ingenting. Bare et selskap eller en privatperson som har gjort det de skal, men som har overskredet bankens grenser og må fylle ut et digitalt skjema for at banken skal slippe pengene gjennom. Noen ganger er det bare helt vanlige tabber. Reglene er kompliserte, og det er mange som kunne trenge hjelp med det økonomiske. Men noen ganger, ganske sjelden, men likevel, er det røde flagget det første tegnet på noe større. Noe mørkere. Starten på en spennende jakt.

Han tar en slurk av kaffen og retter ryggen. Han er nådeløs når det trengs. Før han begynte med dette, kunne han ikke forestille seg hvor mye vanlige folk er villige til å lyve når det gjelder penger. Stort sett alle gjør det, fra helt vanlige folk som prøver å trekke fra noen ekstra kilometer på selvangivelsen, til de virkelig store fiskene i den andre enden av skalaen, som hvitvasker penger de har tjent på narkotika eller enda verre ting.

Noen kolleger står ved et av avlukkene i det åpne kontorlandskapet med hver sin kaffekopp og morer seg med videoer på Instagram. Klokken er halv ni, og selv om Jakob ikke begynner på jobb før ni, har han vært her siden seks i morges.

Jakob er bankens outsider. Han har alltid vært noe for seg selv, nesten manisk når det gjelder jobb. Hjemme er han en vanlig fyr. Griller med naboer og har venner som alle andre, men på jobb er han en jævla Rain Man.

Superkreftene hans er tall og mønstre. Han prøvde å spille Black Jack en gang da han og Ullis var på ferie i Las Vegas, og hadde ingen problemer med å holde styr på fire kortstokker. Han vant ganske mye, helt til fire store menn i mørke dresser dukket opp ved bordet og ba ham om å forlate lokalet.

Etter det spilte han aldri igjen.

For det er juks, og Jakob hater juks, men han trodde at alle telte kort. Det er jo ikke akkurat vanskelig.

Skrivebordet er nesten helt tomt, bortsett fra et fotografi av Ullis.

Det stikker i hjertet.

Jakob tar en slurk kaffe til og klikker seg inn på neste flaggede konto og begynner å se på den. Det er flere utgifter enn inntekter, noe som ikke er så uvanlig for nye virksomheter, men Jakobs magefølelse slår øyeblikkelig inn.

Dette er ikke noe vanlig byggefirma.

Det er lettere å ta privatpersoner, særlig når det gjelder narkotikahandel. Småkriminelle er dumme og bruker vanlig mobiloverføring, og systemet er satt opp til å finne dem automatisk. Folk flest får sjelden de fleste Swish-betalingene om natten, og hvis det alltid er visse beløp som går igjen, ringer det en bjelle hos Jakob.

Det samme med små bedrifter. En butikk mottar ikke betalinger om natten og aldri over tretti tusen. Det er småbeløp i denne sammenhengen. Systemet holder oversikt over bransjen, normale åpningstider eller om det er unormalt mange transaksjoner per dag for en bilforhandler, for eksempel. Systemet sammenligner det med gjennomsnittet for andre selskaper i samme bransje. Som oftest er det noe Jakob raskt kan avvise. Av hundre flagg er det bare et par som han fortsetter å grave i.

Selskapet Jakob jobber med nå, har blitt flagget for noe større. Og det dreier seg om en helvetes masse penger.

«Jakob, tar du en øl etter jobb i dag? Det er Marres siste dag, og vi skal feire henne.» Jonathan blunker med det ene øyet mot Jakob, hva nå enn det betyr.

Jakob vinker ham bort. Han vet allerede at dette kommer til å bli en lang dag. Han kjenner lukten av forbrytere, og når han først har siktet seg inn på et tvilsomt selskap, kan han ikke slippe taket før han har funnet sannheten.

«Hallo?» sier Jonathan.

«Jeg kan ikke. Ullis har en greie», lyver Jakob.

Byggefirmaet på skjermen har foretatt en utbetaling til et selskap i Thailand som ble flagget i en annen sak.

Alle gjør feil.

Alle mennesker er late og tar sjanser iblant.

Pulsen øker, og adrenalinet pumper gjennom kroppen.

Dokumentet for betalingen ligger i loggen. Det ser riktig ut, men det er et rundt tall, og det er ikke en sjanse i helvete for at en faktura fra et thailandsk selskap ender med et rundt tall etter valutaveksling. Det har nok aldri skjedd.

Smarte jævler, tenker han, og må innrømme at de vet hva de driver med. Hvis det hadde vært noen andre enn Jakob i banken som hadde mottatt flagget, ville de kanskje ha latt pengene gå gjennom etter å ha lest dokumentet. Og dette selskapet har oversvømmet banken med dokumenter. Alt ser riktig ut, og at det er så mange dokumenter er ikke så rart for et selskap med en omsetning på to hundre millioner.

Men det er betalingen til Thailand som skiller seg ut.

Jakob har flere ressurser. Foretaksregisteret, Skatteverket, Dun & Bradstreet, bankens egne kundelister, Bureau van Dijk for utenlandske selskaper, og så videre.

Han oppdager et morselskap i London. Tre datterselskaper i Sverige. Et annet selskap i Nederland. Tre stiftelser som er nesten helt lukket. Et byggefirma som bruker flere stiftelser, er alltid et faresignal.

Hvordan i helvete har dette selskapet kunnet gå under radaren så lenge?

Han finner utbetalinger fra ni forskjellige byggefirmaer i Sverige, og ingen av dem er eldre enn fem år. For fire år siden var det ti andre selskaper som bare forsvant og ble erstattet av nye. Alle var inaktive selskaper som man kan kjøpe på nettet og komme i gang med samme dag.

Han oppdager flere ting. To revisorer som tidligere har blitt flagget og hatt kunder etterforsket av Økokrim.

Alt ser likevel bra ut. Ingenting som skiller seg ut, helt til han summerer alle overføringene.

Til sammen halvannen milliard er flyttet mellom ulike kontoer. Altfor mye i denne sammenhengen.

Shit!

Han lener seg tilbake på stolen, som knirker.

Han har funnet en hydra.

Et selskap, en drage med ni hoder. Så hvis ett selskap faller, er det andre som kan fortsette.

Jo mer han graver, jo mer finner han. Jakob går gjennom alle registrene, og da han er ferdig, er det tre navn som skiller seg ut.

To fullmakter som ligger så dypt i systemet at de fleste ville ha oversett dem.

Jon Oddson, også kjent som Pabbi.

Orhan Roy, advokat.

Henrik Fors, revisor.

Dette er stort!

Jakob svelger tørt og tar kaffekoppen, men oppdager at den er tom. Går til kafferommet og legger knapt merke til at andre hilser. De blir ikke lenger overrasket eller fornærmet. Vet hvordan han er når han er på sporet av en stor sak. At han blir nesten autistisk og ender opp i en boble.

Venter på at kaffemaskinen skal frese og spytte før han går tilbake til skrivebordet. Der sitter han og stirrer på skjermen mens han trommer med fingrene mot låret. Han vet godt hvem disse mennene er.

Pabbi kalles Stockholms gudfar. Politiet har aldri klart å ta ham. Han er for smart, men denne gangen har han nok gjort en feil.

Orhan Roy er en lyssky advokat, og en av klientene hans er mannen som kalles Ulven. Josef Anwar. Mistenkt for å importere en stor del av narkotikaen i Norden.

Dette må være den største hvitvaskingsoperasjonen i bankens svenske historie.

Narkopenger.

Blodpenger.

Før han leverer inn en anmeldelse i goAML-systemet, må han dobbeltsjekke med sjefen.

Jakob skriver ut dokumentene han trenger, og går til teamleder Chris Bergström, som nettopp har ankommet kontoret. Han slipper treningsbagen og squashracketen. Setter seg.

Jakob har aldri likt Chris, som har blitt forfremmet bare fordi onkelen hans sitter i styret. Han er helt håpløs.

«Hei, Jacke», sier Chris. «Du ser pigg ut.»

«Jeg foretrekker Jakob.»

«Så klart. Jeg har et møte snart, så du må være rask.»

Jakob legger dokumentene foran Chris. Hater at han må gå via denne fyren.

Sjefen leser gjennom alle papirene og stivner til, noe som får Jakob til å strekke på seg.

Man finner en hydra kanskje én gang hvert tiende år. Og dette er enda større enn det. Jakob er Ahab. Og dette er Jakobs hvite hval.

«Vi har allerede kontroll på dette, så du kan slippe det», sier Chris og legger dokumentene i en av de mange bunkene på bordet.

«Slippe det? Vi må anmelde det til Finanspolitiet.»

«Alt er under kontroll. Bare ta den neste. Vi har dette på radaren allerede, ting er på gang. Det er noe ledelsen må ta. Men bra jobba. Vi snakkes senere», sier Chris og vinker Jakob av gårde. Tar mobilen og ringer noen.

Jakob forlater kontoret hans med en skikkelig dårlig følelse i magen. Alt under kontroll? Hvorfor virket han da så redd?

Det er noe som ikke stemmer.

